ธปท.ให้แบงก์นอกขยายธุรกิจในไทยเพิ่ม
ธปท.เปิดให้สาขาธนาคารต่างประเทศขยายธุรกิจการเงินในไทยเพิ่ม กำหนดให้มีเงินทุนเข้าไม่น้อยกว่า 1 หมื่นล้านบาท
15 ธ.ค. 2554

ธปท.เปิดให้สาขาธนาคารต่างประเทศขยายธุรกิจการเงินในไทยเพิ่ม กำหนดให้มีเงินทุนเข้าไม่น้อยกว่า 1 หมื่นล้านบาท 
นางทองอุไร ลิ้มปิติ ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย(ธปท.) กล่าวถึงแนวนโยบายที่ธปท.อนุญาตให้สาขาธนาคารต่างประเทศยกระดับเป็นบริษัทลูกของธนาคารพาณิชย์ต่างประเทศ หรือ Subsidiary ตามที่รัฐมนตรีคลังให้ความเห็นชอบหลักเกณฑ์ และประกาศให้มีผลบังคับใช้ตั้งแต่วันที่ 15ธ.ค.ปีนี้เป็นต้นไป ว่า การเปิดโอกาสให้สาขาธนาคารต่างประเทศในไทย ซึ่งปัจจุบันมีอยู่ 15 แห่งยกระดับเป็น Subsidiary ที่มีสาขาได้ 20 แห่งและมีตู้เอทีเอ็มได้ 20 เครื่องนั้น เพราะธปท.ต้องการให้เกิดการแข่งขันในระบบธุรกิจธนาคาร ซึ่งผู้บริโภคน่าจะได้ประโยชน์เพิ่มขึ้น ในแง่ของการเข้าถึงบริการทางการเงิน
"เราหวังว่าเกณฑ์ใหม่ที่เราเปิดให้สาขาธนาคารต่างประเทศทำได้เหล่านี้ จะช่วยเพิ่มการแข่งขันในบริการทางการเงิน ที่ปัจจุบันมักจะเปิดกันในเมืองน่าจะกระจายออกไปในต่างจังหวัดเพิ่มเติม ช่วยเพิ่มช่องทางบริการและการลงทุน ที่ผู้บริโภคได้ประโยชน์"นางทองอุไรกล่าว
นางทองอุไร กล่าวว่า สาขาธนาคารต่างประเทศที่จะยกระดับเป็น Subsidiary ต้องมีทุนไม่ต่ำกว่า 1 หมื่นล้านบาท มีเงินกองทุนต่อสินทรัพย์เสี่ยง(บีไอเอส)ไม่ต่ำกว่า 12% จากเกณฑ์ปกติที่ธปท.กำหนดไว้ 8.5% มีหนี้ที่ไม่ก่อให้เกิดรายได้(เอ็นพี)ไม่เกิน 3.5% มีผลการจัดอันดับดีตามเกณพ์ของธปท. และมีการบริการความเสี่ยงที่ดี ซึ่งธปท.มองว่าสาขาธนาคารต่างประเทศทั้ง 15 แห่งในปัจจุบันไม่มีปัญหาเรื่องทุนหากสนใจจะขยายธุรกิจในไทย อย่างไรก็ตามคาดว่าในอีก 5 เดือนข้างหน้าน่าจะเห็นการแสดงความจำนงของสาขาธนาคารต่างประเทศว่าสนใจจะขยายธุรกิจตามแนวทางนี้หรือไม่